
ROZSUDOK V MENE SLOVENSKEJ REPUBLIKY Okresný súd Rimavská Sobota sudkyňou JUDr. Miroslavou Kvetkovou v právnej veci žalobcu: BENCONT COLLECTION, a. s., IČO: 47 967 692, sídlom Bratislava, Vajnorská 100/A, zast. KOVAL & spol., advokátska kancelária, s.r.o., IČO: 36 648 892, sídlom Banská Bystrica, Komenského 3 proti žalovanej: A. B., nar. XX.XX.XXXX, trvale bytom C., X. XXXX XXXX/X o zaplatenie 109,29 Eur s prísl. takto rozhodol: I. Žalovaná j e p o v i n n á zaplatiť žalobcovi sumu 109,29 Eur spolu s úrokom z omeškania vo výške 5 % ročne zo sumy 21,29 Eur od 24.06.2022 do zaplatenia, zo sumy 22,- Eur od 26.07.2022 do zaplatenia, zo sumy 22,- Eur od 24.08.2022 do zaplatenia, zo sumy 22,- Eur od 24.09.2022 do zaplatenia a zo sumy 22,- Eur od 25.10.2022 do zaplatenia, všetko do 3 dní odo dňa právoplatnosti tohto rozsudku. II. Žalobca m á nárok voči žalovanej na náhradu trov konania v plnom rozsahu. odôvodnenie: 1. Žalobca podal dňa 01.04.2025 na tunajšom súde žalobu, ktorou sa voči žalovanej domáhal zaplatenia ceny poskytnutých služieb vo výške 109,29 Eur s úrokmi z omeškania. V žalobe uviedol, že na základe zmluvy o postúpení pohľadávok uzatvorenej medzi postupcom Slovak Telekom, a.s. a žalobcom postúpil dňa 14.05.2024 postupca na žalobcu predmetnú pohľadávku voči žalovanej, čo postupca žalovanej oznámil. Slovak Telekom, a.s. a žalovaná uzavreli zmluvu s dodatkom, na základe ktorých bol žalovanej aktivovaný program služieb a žalovaná sa zaviazala uhrádzať cenu služieb v zmysle cenníka. Žalovanej boli fakturované sumy 21,29 Eur a 4x 22,- Eur. Žalovaná vystavené faktúry neuhradila a to ani napriek upomienkam. 2. Žalovanej bola žaloba s výzvou na vyjadrenie sa riadne doručená, žalovaná sa k žalobe nevyjadrila. Podľa § 151 ods. 1 zákona č. 160/2015 Z. z. Civilného sporového poriadku v platnom znení (ďalej len CSP alebo Civilný sporový poriadok) skutkové tvrdenia strany, ktoré protistrana výslovne nepoprela, sa považujú za nesporné. Keďže žalovaná v danej veci nepoprela žiadne zo skutkových tvrdení žalobcu, tieto sa považujú za nesporné a súd z nich pri rozhodnutí vo veci vychádzal. 3. Podľa § 297 písm. b) Civilného sporového poriadku pojednávanie nie je potrebné nariadiť, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1.000,- Eur. Žalobca sa v predmetnej veci domáha zaplatenia sumy 109,29 Eur, čo je menej ako 1.000,- €, ide o otázku jednoduchého právneho posúdenia veci a skutkové tvrdenia strán nie sú sporné. Súd preto vo veci rozhodol bez nariadenia pojednávania v súlade s § 297 Civilného sporového poriadku.
4. Súd vykonal dokazovanie prečítaním predložených listinných dôkazov – zmluvy o poskytovaní verejných služieb zo dňa 06.05.2022, faktúr č. 8309406635, 8311354955, 8313195527, 8315034439 a č. 8307617875, upomienky zo dňa 07.07.2022, odstúpenia od zmluvy zo dňa 26.06.2023, oznámenia o postúpení pohľadávky zo dňa 23.05.2024, poštového podacieho hárku, výzvy na zaplatenie zo dňa 22.08.2024, poštového podacieho hárku, ako aj oboznámením sa s celým obsahom spisu. Vykonanie iných dôkazov nebolo navrhnuté. Na základe takto vykonaného dokazovania súd zistil nasledovný skutkový stav: 5. Žalovaná uzatvorila so spoločnosťou Slovak Telekom, a.s. dňa 06.05.2022 zmluvu o poskytovaní verejných služieb, na základe ktorej spoločnosť Slovak Telekom, a.s. poskytovala žalovanej elektronické komunikačné služby, pričom žalovaná sa zaviazala platiť cenu poskytnutých služieb. 6. Spoločnosť Slovak Telekom, a.s. vystavila žalovanej nasledovné faktúry, ktorými fakturovala cenu poskytnutých služieb: - faktúru č. 8307617875 za 09.05.2022 – 07.06.2022, splatnú dňa 23.06.2022, znejúcu na sumu 21,29 Eur, - faktúru č. 8309406635 za 08.06.2022 – 07.07.2022, splatnú dňa 25.07.2022, znejúcu na sumu 22,- Eur, - faktúru č. 8311354955 za 08.07.2022 – 07.08.2022, splatnú dňa 23.08.2022, znejúcu na sumu 22,- Eur, - faktúru č. 8313195527 za 08.08.2022 – 07.09.2022, splatnú dňa 23.09.2022, znejúcu na sumu 22,Eur a - faktúru č. 8315034439 za 08.09.2022 – 07.10.2022, splatnú dňa 24.10.2022, znejúcu na sumu 22,- Eur. 7. Z nepopretého skutkového tvrdenia žalobcu vyplýva, že žalovaná vyššie uvedené faktúry neuhradila. 8. Upomienkou zo dňa 07.07.2022 spoločnosť Slovak Telekom, a.s. vyzvala žalovanú na zaplatenie dlžnej sumy 21,29 Eur do 15.07.2022. 9. Predmetná pohľadávka bola postúpená zmluvou o postúpení pohľadávok z obchodnej spoločnosti Slovak Telekom, a.s. na žalobcu. Spoločnosť Slovak Telekom, a.s. oznámila žalovanej postúpenie predmetnej pohľadávky listom zo dňa 23.05.2024, ktorý bol žalovanej zaslaný poštou dňa 23.05.2024 na adresu jej trvalého pobytu. 10. Výzvou zo dňa 22.08.2024 vyzval žalobca žalovanú na zaplatenie dlhu do 5 kalendárnych dní od doručenia výzvy. Výzva bola zaslaná žalovanej poštou dňa 02.09.2024 na adresu jej trvalého pobytu. 11. Na základe takto zisteného skutkového stavu súd vec nasledovne právne posúdil: 12. Podľa § 86 ods. 1 písm. a) zákona č. 452/2021 o elektronických komunikáciách v platnom znení podnik má právo na úhradu za poskytnutú verejne dostupnú službu. 13. Podľa § 86 ods. 4 písm. b) zákona č. 452/2021 o elektronických komunikáciách v platnom znení účastník je povinný platiť za poskytnutú verejne dostupnú službu podľa zmluvy o poskytovaní služieb, a ak to povaha služby umožňuje, až na základe predloženej faktúry. 14. Na základe vykonaného dokazovania mal súd za preukázané, že žalovaná uzatvorila s právnym predchodcom žalobcu zmluvu o poskytovaní verejných služieb, na základe ktorej bola žalovaná povinná platiť cenu poskytnutých služieb. Žalovaná porušila svoje zmluvné povinnosti a cenu poskytnutých služieb za obdobie 09.05.2022 - 07.10.2022 v celkovej výške 109,29 Eur riadne a včas neuhradila. Porušením uvedenej zmluvnej povinnosti žalovanou vzniklo žalobcovi, na ktorého postúpením prešla pohľadávka i všetky práva s ňou spojené, právo na úhradu dlžnej ceny poskytnutých služieb vo výške 109,29 Eur. 15. Vzhľadom na uvedené súd rozhodol, že žalovaná je povinná zaplatiť žalobcovi dlžnú sumu vo výške 109,29 Eur. 16. Podľa § 517 ods. 2 zákona č. 40/1964 Zb. Občianskeho zákonníka v platnom znení (ďalej len Občiansky zákonník alebo O.z.) ak ide o omeškanie s plnením peňažného dlhu, má veriteľ právo
požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 17. Podľa § 3 ods. 1 nariadenia Vlády SR č. 87/1995, ktorým sa vykonávajú niektoré ustanovenia Občianskeho zákonníka, v platnom znení je výška úrokov z omeškania o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 18. Nakoľko cena poskytnutých služieb nebola riadne a včas uhradená, vzniklo žalobcovi právo na úroky z omeškania v súlade s citovaným zákonným ustanovením vo výške určenej podľa citovaného vykonávacieho predpisu, t.j. vo výške o 5 percentuálnych bodov vyššia ako základná úroková sadzba ECB platná k prvému dňu omeškania. Žalovaná bola v omeškaní so zaplatením dlžných súm odo dňa nasledujúceho po dni splatnosti faktúr, teda je v omeškaní s úhradou sumy 21,29 Eur od 24.06.2022, sumy 22,- Eur od 26.07.2022, sumy 22,- Eur od 24.08.2022, sumy 22,- Eur od 24.09.2022 a sumy 22,Eur od 25.10.2022. Žalobca si uplatnil úroky z omeškania správne od týchto dátumov, teda za obdobie omeškania žalovanej. Základná úroková sadzba ECB v prvé dni omeškania bola 0 %, resp. 0,5 %, 1,25 %, zákonná výška úrokov z omeškania zo súm 21,29 Eur a 22,- Eur je 5 % ročne, zo sumy 22,- Eur je 5,5 % ročne a zo súm 22,- Eur a 22,- Eur je 6,25 % ročne. Žalobca si uplatnil zo všetkých dlžných súm úroky z omeškania len vo výške 5 % ročne, preto mu boli úroky z omeškania priznané len v uplatnenej výške. 19. Na základe uvedeného súd priznal žalobcovi úroky z omeškania vo výške 5 % ročne zo sumy 21,29 Eur od 24.06.2022 do zaplatenia, zo sumy 22,- Eur od 26.07.2022 do zaplatenia, zo sumy 22,- Eur od 24.08.2022 do zaplatenia, zo sumy 22,- Eur od 24.09.2022 do zaplatenia a zo sumy 22,- Eur od 25.10.2022 do zaplatenia. 20. O trovách konania súd rozhodol podľa § 255 ods. 1 Civilného sporového poriadku tak, že žalobcovi, ktorý mal vo veci úspech v celosti, priznal nárok voči žalovanej na náhradu trov konania v plnom rozsahu. O výške trov konania rozhodne po právoplatnosti tohto rozsudku vyšší súdny úradník. Poučenie: Proti tomuto rozsudku možno podať odvolanie do 15 dní odo dňa jeho doručenia na Okresnom súde Rimavská Sobota. V odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci.
Odvolanie možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vyššie uvedenú vadu, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Pokiaľ strana sporu podáva odvolanie v elektronickej podobe, adresátom je Okresný súd Rimavská Sobota. Pokiaľ strana sporu podáva odvolanie v listinnej podobe poštou alebo osobne v podateľni súdu, môže tak urobiť v sídle súdu na adrese Okresný súd Rimavská Sobota, Námestie M. Tompu 1, 979 14 Rimavská Sobota i na pracovisku súdu na adrese Okresný súd Rimavská Sobota, pracovisko Revúca, SNP 539/1, 050 01 Revúca. Pokiaľ strana sporu bude odvolanie podávať poštou alebo osobne do podateľne súdu, je vhodnejšie, aby ho doručila na Okresný súd Rimavská Sobota, pracovisko Revúca, SNP 539/1, 050 01 Revúca. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSRS:2025:6124423167.3 (dáta aktuálne k 12. 11. 2026). Záväzné je znenie zverejnené súdom.




